CELEX: E2016J0008
Language: hr
Date: 2017-05-16 00:00:00
Title: Presuda Suda od 16. svibnja 2017. u predmetu E-8/16 – Netfonds Holding ASA, Netfonds Bank AS i Netfonds Livsforsikring AS protiv norveške vlade (Pravo poslovnog nastana – članak 31. EGP-a – Direktiva 2000/12/EZ – Direktiva 2002/83/EZ – Direktiva 2006/48/EZ – Direktiva 2007/44/EZ – Kreditne institucije – Društva za osiguranje – Kvalificirani udjeli – Proporcionalnost – Prikladnost – Nužnost)

28.9.2017   
            
            
               HR
            
            
               Službeni list Europske unije
            
            
               C 321/10
            
         PRESUDA SUDA
   od 16. svibnja 2017.
   u predmetu E-8/16
   Netfonds Holding ASA, Netfonds Bank AS i Netfonds Livsforsikring AS protiv norveške vlade
   
      (Pravo poslovnog nastana – članak 31. EGP-a – Direktiva 2000/12/EZ – Direktiva 2002/83/EZ – Direktiva 2006/48/EZ – Direktiva 2007/44/EZ – Kreditne institucije – Društva za osiguranje – Kvalificirani udjeli – Proporcionalnost – Prikladnost – Nužnost)
   
   (2017/C 321/08)
   U predmetu E-8/16, Netfonds Holding ASA, Netfonds Bank AS i Netfonds Livsforsikring AS protiv norveške vlade – ZAHTJEV Sudu u skladu s člankom 34. Sporazuma među državama EFTA-e o osnivanju Nadzornog tijela i Suda koji je podnio Okružni sud u Oslu (Oslo tingrett) u vezi s tumačenjem članaka 31., 36. i 40. Sporazuma o europskom gospodarskom prostoru u okviru pravila i postupaka koji se primjenjuju na vlasništvo nad norveškim društvima u trenutku podnošenja njihovih zahtjeva za izdavanje odobrenja za rad kao banaka ili osiguravajućih društava, Sud, u sastavu Carl Baudenbacher, predsjednik, Per Christiansen i Páll Hreinsson (sudac izvjestitelj), suci, donio je 16. svibnja 2017. presudu kao u izreci:
   
               1.
            
            
               U vrijeme navedenih događaja Direktiva 2000/12/EZ, Direktiva 2006/48/EZ i Direktiva 2002/83/EZ, kako je izmijenjena Direktivom 2007/44/EZ, nisu sprečavale države članice EGP-a da zadrže stroža pravila o postupku za odobrenje banaka i osiguravajućih društava. Ipak, takva pravila moraju biti u skladu s temeljnim slobodama koje se jamče Sporazumom o EGP-u.
            
         
               2.
            
            
               Zakonodavni akti kako su opisani u pitanjima 1. i 2. i administrativna praksa kako je opisana u pitanju 3. predstavljaju ograničenja koja su većinom obuhvaćena područjem primjene članka 31. Sporazuma o EGP-u. Sud koji je uputio zahtjev procjenjuje je li riječ o takvom slučaju.
            
         
               3.
            
            
               Cilj smanjenja motivacije vlasnika banaka ili osiguravajućih društava za preuzimanje prekomjernog rizika, osobito u odnosu na rizik od zlouporabe ovlasti, odražava prevladavajuće razloge od općeg interesa kojima se mogu opravdati nacionalne mjere koje ograničavaju slobodu poslovnog nastana zajamčenu člankom 31. Sporazuma o EGP-u. Sud koji je uputio zahtjev treba utvrditi stvarne ciljeve koji se žele postići nacionalnim mjerama te odlučiti nastoje li se legitimni ciljevi postići na odgovarajući i dosljedan način.
            
         
               4.
            
            
               Sporna pravila kako su opisana u pitanjima 1. i 2. ne čine se prikladnima za postizanje legitimnog cilja koji je utvrdio Sud. Administrativna praksa kako je opisana u točki 3. čini se prikladnom za postizanje tog cilja u mjeri u kojoj se primjenjuje na zahtjeve za odobrenje za rad kao banke ili osiguravajućeg društva, ali ne i na sekundarna preuzimanja nakon izdavanja odobrenja.
            
         
               5.
            
            
               Ocijeni li sud koji je uputio zahtjev jednu ili više nacionalnih mjera prikladnima za ostvarivanje legitimnog cilja, također mora procijeniti prelaze li one okvire potrebne za ostvarivanje tog cilja. U ovom postupku čini se da su druge mjere manje restriktivne od ovih koje se osporavaju i istodobno jednako djelotvorne u ostvarivanju utvrđenog legitimnog cilja.